**Samarbejdsaftale om Atomaffaldsspørgsmålet**

8. august 2013

Folketinget vedtog i 2001, at der skal findes en løsning for fremtidig opbevaring af atomaffald fra Forskningsstation Risø. Beslutningen indeholdt, at der skulle findes et slutdepot senest i 2019.

I denne proces er der udpeget seks placeringer, som vurderes geologisk bedst egnet til nedgravning af affaldet i et slutdepot. Udpegningen berører fem kommuner, Bornholm, Lolland, Kerteminde, Skive og Struer.

Efter en høring på Børsen om emnet besluttede regeringen at tilføje yderligere to løsningsmuligheder for håndteringen af atomaffaldet, således der nu skal undersøges følgende:

1. *Mulighederne for at indgå en aftale med et andet land.*
2. *Mulighederne for at etablere et mellemlager.*
3. *Mulighederne for et slutdepot.*

Med mellemlager som løsningsmulighed er hele landet, her iblandt Roskilde Kommune, i spil som placeringsmulighed. På den baggrund har nedenstående aftalt følgende:

Vi anerkender den politiske dagsorden om at gennemføre undersøgelser inden for alle tre ovennævnte løsningsmuligheder.

Vi stiller krav om at få en mere åben proces, hvor alle parter bliver involveret løbende, så staten lever op til den åbenhed, som også kommunerne er forpligtet til.

Vi kræver nedsat en kommission samt indflydelse på sammensætningen af kommissionen, bestående af interessegrupper, kommuner, eksperter – også med international erfaring.

Vi vil arbejde for at finde en kommunikationsform, som informerer alle i det beskrevne samarbejde. Dette kan ske ved nedsættelse af et sekretariat.

Underskrevet af:

**Kommuner Borgergrupper**

Struer Struer

Skive Skive

Kerteminde Kerteminde

Roskilde Roskilde

Lolland Lolland

Bornholm Bornholm